**Sarastia Oy** on julkisomisteinen talous- ja henkilöstöhallinnon yritys, joka aloitti toimintansa toukokuussa 2019, kun KuntaPro Oy ja Kunnan Taitoa Oy yhdistyivät.

Vuonna 2021 konsernin liikevaihto oli 153,8 miljoonaa euroa ja tilikauden voitto 7,2 miljoonaa euroa.

Organisaatio
------------

Sarastia-konsernin muodostavat emoyhtiö Sarastia Oy ja kolme tytäryhtiötä: Sarastia Rekry Oy, Onvire Oy ja Suomen Kuntaperintä Oy. Kahdesta ensin mainitusta yrityksestä emoyhtiö omistaa 100 % ja Suomen Kuntaperinnästä 67 %. Suomen Kuntaperintä tunnettiin aiemmin nimellä Sarastia Kuntaperintä Oy, mutta vuonna 2021 Sarastia myi yrityksestä 33 prosentin osuuden Monetra-konsernille ja samassa yhteydessä yrityksen nimi muutettiin.

Maaliskuussa 2022 Sarastialla oli yhteensä 284 osakasta, jotka olivat pääosin kuntia ja kuntayhtymiä. Kolme suurinta omistajaa ovat Porin kaupunki (22,08 %), Hämeenlinnan kaupunki (17,65 %) ja Turun kaupunki (5,17 %).

Vuoden 2021 lopussa Sarastialla oli 20 toimipistettä, ja konsernin palveluksessa työskenteli 914 henkilöä, joista emoyhtiössä työskenteli 817 henkilöä.

Ongelmat sidosyksikköhankinnoissa
---------------------------------

Useat kunnat ja hyvinvointialueet ovat hankkineet Sarastialta palveluita ilman kilpailutusta sidosyksikköhankintoina, joiden on katsottu kiertävän tai jopa suoraan rikkovan hankintalakia. Kunnilta ja hyvinvointialueilta on katsottu puuttuvan sidosyksikköhankinnoissa edellytettyä tosiasiallista määräysvaltaa Sarastiassa, sillä ne ovat kukin omistaneet vain alle yhden prosentin Sarastian osakkeita eikä niillä ole ollut edustajaa Sarastian hallituksessa vaan vain suosituksia antavassa neuvottelukunnassa. Vuonna 2022 useat julkisoikeuden asiantuntijat arvostelivat Helsingin kaupungin uuden palkkajärjestelmän hankintaa Sarastialta sidosyksikköhankintana, ja vuonna 2023 Kilpailu- ja kuluttajavirasto katsoi Vantaan ja Keravan hyvinvointialueen Sarastialta tekemien sidosyksikköhankintojen rikkovan hankintalakia. Maaliskuussa 2024 myös markkinaoikeus totesi, ettei Sarastiaa voida pitää Vantaan ja Keravan hyvinvointialueen sidosyksikkönä määräysvallan puuttumisen johdosta ja että hyvinvointialueen Sarastialta tekemä hankinta rikkoi täten hankintalakia.

Lokakuussa 2023 Kilpailu- ja kuluttajavirasto esitti, että markkinaoikeus määräisi Varsinais-Suomen hyvinvointialueen Sarastian tytäryhtiöltä Revire Perintä Oy:ltä tekemän perintäpalvelujen hankinnan päättymään ennenaikaisesti, koska sen mukaan Revire ei täyttänyt sidosyksikön ehtoja.

Lähteet
-------

1. ↑  Johtoryhmä Sarastia Oy. Viitattu 12.7.2022.
2. ↑  Sarastia Oy *Finder*. Fonecta Oy. Viitattu 12.7.2022.
3. ↑  Lehdistötiedote: Talous- ja henkilöstöhallinnon suuryritys Sarastia aloittaa toimintansa 1.5.2019  30.11.2018. Sarastia Oy.  Arkistoitu 12.7.2022. Viitattu 12.7.2022.
4. 1 2 3  Tilinpäätös 2021 (PDF) Sarastia Oy.  Arkistoitu 12.7.2022. Viitattu 12.7.2022.
5. ↑  Sarastia Kuntaperinnästä Suomen Kuntaperintä Oy  10.2.2021. Sarastia Oy.  Arkistoitu 12.7.2022. Viitattu 12.7.2022.
6. ↑  Omistajat Sarastia Oy. Viitattu 12.7.2022.
7. ↑  Oikeusoppineet: Helsingin palkanmaksun kaaokseen ajaneessa Sarastia-hankinnassa on juridisia ongelmia – "Hankintalain kiertämistähän tämä on" *Yle Uutiset*.  15.8.2022. Viitattu 20.10.2023.
8. ↑  Hyvinvointialueet tulkitsevat hankintalakia varsin erikoisesti, sanoo oikeusoppinut – kilpailu- ja kuluttajaviraston mielestä lakia on rikottu *Yle Uutiset*.  9.8.2023. Viitattu 20.10.2023.
9. ↑  Markkinaoikeuden päätös: Hyvinvointialueen Sarastia-hankinta rikkoi lakia *Helsingin Sanomat*.  15.3.2024. Viitattu 15.3.2024.
10. ↑  Varhan perintäpalveluiden hankintaa puidaan markkinaoikeudessa *Yle Uutiset*.  22.9.2023. Viitattu 20.10.2023.

Aiheesta muualla
----------------

* Yrityksen kotisivut